Tunis sebelumnya telah ditakluk oleh Uthmaniyah di bawah pemerintahan Hayreddin Barbarossa pada tahun 1534. Bagaimanapun, tahun selepasnya Maharaja Suci Rom Charles V telah melancarkan satu ekspedisi besar dan berjaya menawannya semula. Beliau membina sebuah garison baru dan melantik seorang pemerintah negeri vasal iaitu Lhacène dari dinasti Hafsid. Bey di Algiers, Uluj Ali Pasha menawan Tunis pada tahun 1569 bagi pihak Empayar Uthmaniyah, tetapi selepas kemenangan pihak Kristian dalam Pertempuran Lepanto pada tahun 1571, John dari Austria berjaya merampas semula Tunis pada bulan Oktober 1573.